b'\n_START_ARTICLE_\nLakridspibe\n_START_PARAGRAPH_\nEn lakridspibe er en type lakridsslik formet som en pibe, gerne med r\xc3\xb8dt krymmel p\xc3\xa5 pibehovedet. De blev f\xc3\xb8rste gang solgt i 1920 af Heikki Huhtam\xc3\xa4ki-fabrikken i Kokkola i Finland under navnet "Pipes"._NEWLINE_I august 2013 kom lakridspiben kortvarigt op i nyhedsbilledet, fordi et foresl\xc3\xa5et EU-direktiv om tobaksforebyggelse muligvis skulle forbyde salg af slik, snacks og leget\xc3\xb8j, der ligner tobaksvarer. Imidlertid var lakridspiber sandsynligvis ikke omfattet af forslaget._NEWLINE_Emnet er imidlertid ikke nyt: Allerede i 2002 vedtog R\xc3\xa5det for Den Europ\xc3\xa6iske Union en henstilling om forebyggelse af rygning og om initiativer til forbedring af bek\xc3\xa6mpelse af tobaksrygning. I forbindelse med denne henstilling foreslog en bet\xc3\xa6nkning fra Parlamentet at forbyde chokoladecigaretter og leget\xc3\xb8j, som ligner cigaretter._NEWLINE_Nu skal man v\xc3\xa6re over 18 \xc3\xa5r for at k\xc3\xb8be lakridspiber i Oslos st\xc3\xb8rste lufthavn Gardermoen.'